[{"text_idx": "#000005", "text": "\u2018With his stick that picked up leaves\u2019: Sut i greu symudyn yr hydref"}, {"text_idx": "#000006", "text": "D\u2019yw addurniadau ddim ar gyfer y Nadolig yn unig! Beth am addurno\u2019ch ty\u0302 a\u0302 dail hardd yr hydref sydd fel mae\u2019n digwydd yn cwympo o\u2019r coed? Mae cynifer o ffyrdd difyr i greu symudyn yr hydref, ond dyma sut gwnaethon ni greu ein un ni:"}, {"text_idx": "#000007", "text": "Ewch mas i\u2019r ardd neu i\u2019ch parc lleol a dechreuwch gasglu. Y peth cyntaf y bydd angen i chi ddod o hyd iddo yw dau frigyn sydd tua\u2019r un maint, i wneud y ffra\u0302m. Os na allwch chi fynd tu fas yna bydd dau bensil hir yn gweithio\u2019n berffaith."}, {"text_idx": "#000008", "text": "Nesaf, mae angen i chi ddod o hyd i ddail! Po fwyaf yw\u2019r dail, hawsaf ydyn nhw i\u2019w hongian ar linyn \u2013 ond gallwch hefyd gasglu brigau bach gyda\u2019r dail yn sownd ynddyn nhw o hyd. Ceisiwch gasglu cynifer o liwiau a siapiau ag y gallwch! Os ydych yn ddigon lwcus i ddod o hyd i bigyrnau pinwydd (moch coed), yna casglwch y rhain hefyd. Gwnewch yn siw\u0302r bod y dail a\u2019r pigyrnau pinwydd \u2018dych yn eu casglu\u2019n la\u0302n, a golchwch eich dwylo unwaith y byddwch chi wedi gorffen. Os na allwch gael gafael ar unrhyw un o\u2019r pethau hyn, rydym wedi darparu taflen y gallwch ei hargraffu o ddail y gallwch eu torri mas a\u2019u lliwio."}, {"text_idx": "#000009", "text": "Unwaith y byddwch chi wedi golchi\u2019ch dwylo, bydd angen dau beth arall arnoch chi: llinyn a siswrn. Gwnewch yn siw\u0302r fod oedolyn gyda chi i\u2019ch helpu chi gydag unrhyw dorri mas. Os nad oes gennych unrhyw linyn yn y ty\u0302, gallwch ddefnyddio bag plastig a\u2019i dorri\u2019n stribedi tua 1cm o led a bydd hyn yn gweithio\u2019n iawn. Os yw\u2019r bag yn wyrdd neu\u2019n oren, bydd yn edrych yn hydrefol iawn!"}, {"text_idx": "#000010", "text": "Yn gyntaf, bydd angen i chi roi\u2019r ddau frigyn mewn sia\u0302p tebyg i\u2019r llythyren X a\u2019u clymu o gwmpas y canol gyda llinyn.Cofiwch lapio\u2019r llinyn o gwmpas y brigau sawl gwaith fel ei fod yn ddigon cryf i ddal eich addurniadau."}, {"text_idx": "#000011", "text": "Penderfynon ni orchuddio\u2019r ffyn gyda brigau deiliog bach trwy lapio llinyn ar hyd y brigau. Gallwch chi wneud hyn hefyd, neu adael y pen yn foel."}, {"text_idx": "#000012", "text": "Nesaf, torrwch bedwar darn o linyn tua 30cm o hyd (neu unrhyw hyd yr hoffech chi iddyn nhw fod) i greu\u2019r garlantau. Pan fyddwch chi\u2019n dechrau dodi\u2019r dail ar y llinyn, mae angen i chi adael 10cm ar y pen fel y gallwch chi\u2019u clymu i\u2019r brigau wedyn. Mae gan lawer o ddail yr hydref dyllau defnyddiol ynddyn nhw\u2019n barod i chi gael gwthio\u2019r llinyn drwyddynt \u2013 ond os nad oes tyllau yn eich rhai chi, yna gofynnwch i oedolyn wneud twll bach i chi. Wrth i chi ddodi\u2019r dail ar y llinyn efallai yr hoffech chi greu cwlwm bach ar o\u0302l pob un fel bod bylchau rhyngddyn nhw. Neu efallai yr hoffech chi ddodi cynifer o ddail a\u0302 phosib ar y llinyn! Gwnewch beth bynnag rydych chi\u2019n meddwl sy\u2019n edrych orau."}, {"text_idx": "#000013", "text": "Ar o\u0302l i chi greu\u2019r pedair garlant, gallwch eu clymu i\u2019ch sia\u0302p X. Does dim rhaid i chi gadw at bedwar yn unig \u2013 os ydych chi\u2019n teimlo\u2019n fentrus bydd yn edrych yn well gyda rhagor!"}, {"text_idx": "#000014", "text": "Roedd Dylan wrth ei fodd a\u0302\u2019r hydref oherwydd roedd yn dathlu ei ben-blwydd ym mis Hydref! Felly mae gennym lawer o gerddi hyfryd ganddo am yr adeg hon o\u2019r flwyddyn. Rydym wedi credu sbiralau o\u2019r llinellau mwyaf tymhorol y gellir eu hargraffu, eu torri mas, a\u2019u hongian o\u2019ch symudion."}, {"text_idx": "#000016", "text": "Gwnewch ddolen allan o linyn a\u2019i chlymu i ganol yr X. Bydd eich symudyn yn hongian o\u2019r ddolen hon, felly mae\u2019n syniad da i\u2019w ddal i fyny i weld a yw\u2019n cydbwyso cyn i chi glymu\u2019r cwlwm olaf. Bydd angen ei addasu rhywfaint, ond wrth lithro\u2019r brigau i fyny neu i lawr, neu ychwanegu un neu ddau bigwrn pinwydd arall, dylech allu ei gael i hongian yn iawn. Mae ychydig o siglo\u2019n rhoi cymeriad i\u2019r symudyn!"}, {"text_idx": "#000017", "text": "Gallwch arddangos eich symudyn yn unrhyw le yr hoffech chi. Pan fydd y dail yn dechrau chwalu, gallwch roi\u2019r symudyn tu fas i bydru. Os defnyddioch chi fagiau plastig neu bensiliau, bydd angen tynnu\u2019r symudyn yn ddarnau fel bod y rhannau perthnasol yn gallu cael eu hailddefnyddio neu eu hailgylchu. Mewn pryd ar gyfer gosod addurniadau\u2019r Nadolig!"}, {"text_idx": "#000018", "text": "This post is also available in:"}]